《和同院梅花 其三》
宋代·李正民

清真淡薄正相宜，肯使赪容透玉肌。自倚怀冰难受染，何妨凌雪独先时。

烟迷远树依稀见，风度回塘取次吹。闻说江南春信早，凭君折取最繁枝。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。